**Îndepărtare**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mi-ar fi plăcut să îți repet: “Și azi!”,

dar nu mai pot, mi-s buzele-mpietrite

și alte vorbe-mi par mai potrivite

când tu, din cerul meu, treptat, decazi.

Și parcă nu mai e același cer

și parcă-s alte aripi, diferite,

cu penele murdare, prăfuite,

ce nu m-atrag în zboruri să mai sper.

Îți mai privesc în trecere, grăbit,

c-un ochi mirat, nicicum acuzator,

un zbor ce îmi părea neprihănit.

Pluteai pe aripi albe-n zbor ușor

ce-i altfel azi: e trist și chinuit,

iar eu mă-ndepărtez de umbra lor.